钦定古今图书集成/明伦汇编/交谊典/第028卷 > 《恤邻里》郑至道
## 钦定古今图书集成/明伦汇编/交谊典/第028卷 > 《恤邻里》郑至道

古者，五家为比，使之相保；五比为闾，使之相爱；四闾
为族，使之相葬；五族为党，使之相救；五党为州，使之
相赒；五州为乡，使之相宾。如此，则百姓之情欢欣交
通，而和睦之道著矣。孟子曰：“乡田同井，出入相友，守
望相助，疾病相扶持，则百姓亲睦。”盖为此也。《礼记》云：
“居乡之礼，年长以倍，则父事之；十年以长，则兄事之；
五年以长，则肩随之。见父之执，不使之进，不敢进；不
使之退，不敢退；不问，不敢对。其于道路，则父之齿随
行，兄之齿雁行。所任轻则并之，重则分之，以至斑白
者不负戴于道路。”则古人所以待乡党之老者，又如
此也。《乡饮酒》之礼，于岁十二月，率乡党之民会聚饮
酒，以正齿位。长者坐，少者立，老者食以厚少者食以
薄所以示民以孝悌之道也。其有祸患则邻里之人
同其忧。故曰：“邻有丧舂不以声相劝里有殡不巷歌
行吊之日不饮酒食肉焉”汉万石君居乡里其子庆
为内史醉归入外门不下车万石君闻之怒而不食
庆惶恐请罪万石君责之曰：“内史入闾里里中长老
皆走避内史坐车中自如，固当如此。”自后庆及诸子
入里门，尝趋至家。王吉居长安，东家有大枣木，垂吉
庭中，其妇取以啖。吉后知之，乃去其妇。东家闻之，欲
伐其枣，邻里共止之，因请吉令还妇。里中为之语曰：
“东家有树，王阳妇去；东家枣全，去妇复还。”又曹节素
仁厚，邻人有失豕者，相似，诣门认之，节不与争，后所
失豕自还。邻人大惭，送前所认，豕并谢节笑而受之。
夫古人所以睦邻里者如此。今尔百姓以富役贫，以
强凌弱，以少犯长，岂知古人所交邻里之意哉！